b'\n_START_ARTICLE_\nJan Zbigniew Mikulski\n_START_SECTION_\nBiografija\n_START_PARAGRAPH_\nGim\xc4\x97 1907 m. liepos 16 d. Druskininkuose. T\xc4\x97vas Vincentas Mikulskis, motina Alberta \xc4\x8cechavi\xc4\x8di\xc5\xabt\xc4\x97. Vaikyst\xc4\x99 praleido Sankt Peterburge, kur su \xc5\xa1eima gyveno Gat\xc4\x8dinos miestelyje, \xc5\xa1alia kurio buvo l\xc4\x97ktuv\xc5\xb3 pakilimo takas. 1919 m. gr\xc4\xaf\xc5\xbeo \xc4\xaf Lenkij\xc4\x85, i\xc5\xa1 prad\xc5\xbei\xc5\xb3 gyveno Gardine, v\xc4\x97liau apsigyveno Vilniuje._NEWLINE_1929-1930 m. Vilniuje dalyvavo aeroklubo vykdytuose pirmuosiuose lak\xc5\xabn\xc5\xb3 mokymuose. Baig\xc4\x99s kursus gavo piloto kvalifikacij\xc4\x85 ir prad\xc4\x97jo tarnauti Lenkijos karin\xc4\x97se oro paj\xc4\x97gose. 1933 m. persik\xc4\x97l\xc4\x97 gyventi \xc4\xaf Pinsk\xc4\x85, kur dirbo vietos teisme. Tais pa\xc4\x8diais metais Lvove i\xc5\xa1silaik\xc4\x97 sklandymo kursus bei \xc4\xafgijo instruktoriaus kvalifikacij\xc4\x85._NEWLINE_1934 m. prad\xc4\x97jo dirbti sklandymo instruktoriumi \xc5\xa1alia Kremeneco miesto \xc4\xafsik\xc5\xabrusioje Voluin\xc4\x97s sklandymo mokykloje, kurioje dirbo iki II pasaulinio karo. Tarpukariu pasiek\xc4\x97 kelis ilgiausio sklandymo rekordus. 1936 m. lapkri\xc4\x8dio 7 d. ved\xc4\x97 sklandymo instruktor\xc4\x99 Maria Younga-Mikulska. 1938 m. vasar\xc4\x85 dalyvavo akrobatinio skraidymo su l\xc4\x97ktuvais ir sklandytuvais konkurse Katovicuose._NEWLINE_Prasid\xc4\x97jus Vokietijos ir Lenkijos karui u\xc5\xbesira\xc5\xa1\xc4\x97 savanoriu \xc4\xaf Voluin\xc4\x97s oro paj\xc4\x97g\xc5\xb3 pulk\xc4\x85. Lenkijai pralaim\xc4\x97jus kar\xc4\x85, per Vengrij\xc4\x85, Jugoslavij\xc4\x85 ir Graikij\xc4\x85 pab\xc4\x97go \xc4\xaf Pranc\xc5\xabzij\xc4\x85, kur 1939 m. lapkrit\xc4\xaf prad\xc4\x97jo dirbti Liono kariniame oro uoste. 1940 m. bir\xc5\xbeel\xc4\xaf, vokie\xc4\x8diams u\xc5\xbe\xc4\x97mus Pranc\xc5\xabzij\xc4\x85, pasitrauk\xc4\x97 \xc4\xaf Jungtin\xc4\x99 Karalyst\xc4\x99. 1941-1944 m. dalyvavo karinio transportavimo misijose bei dirbo sklandymo ir pilotavimo instruktoriumi Pakistane, Egipte, Vakar\xc5\xb3 Afrikoje, Indijoje ir Birmoje._NEWLINE_1947 m. gr\xc4\xaf\xc5\xbeo \xc4\xaf Jungtin\xc4\x99 Karalyst\xc4\x99, kur dirbo kariniuose oro uostuose. Toliau u\xc5\xbesimin\xc4\x97jo sklandymu, pasiek\xc4\x97 Lenkijos sklandymo rekord\xc4\x85 - 15 val. 38 min. 1948 m. gruod\xc5\xbeio 20 d. buvo demobilizuotas. 1949 m. i\xc5\xa1vyko dirbti sklandymo ir skraidymo instruktoriumi \xc4\xaf Pakistan\xc4\x85. Kara\xc4\x8dyje \xc4\xafk\xc5\xabr\xc4\x97 sklandymo mokykl\xc4\x85. 1964 m. lapkrit\xc4\xaf i\xc5\xa1\xc4\x97jo \xc4\xaf pensij\xc4\x85 ir gr\xc4\xaf\xc5\xbeo \xc4\xaf Jungtin\xc4\x99 Karalyst\xc4\x99, kur toliau dirbo sklandymo instruktoriumi Lutone. Mir\xc4\x97 1999 m. liepos 20 d. Londone.'